6 Akanya ka moaposetoloi Paulo. Jehofa o ile a mo dirisa go tlhoma diphuthego di le dintsi. Tota e bile, a ka tswa a ile a rera mo metseng e le mentsi go feta baaposetoloi ba bangwe botlhe. Le fa go ntse jalo, o ne a sa tseye gore o botoka mo go bone. O ne a re: “Ke mmotlana mo baaposetoloing, e bile ga ke tshwanele go bidiwa moaposetoloi, ka gonne ke ne ka bogisa phuthego ya Modimo.” (1 Bakor. 15:9) Seno se ne se bontsha gore o boikokobetso. Paulo o ne a dirile dilo di le dintsi mo tirong ya ga Jehofa, mme gone, o ne a sa akanye gore o atamalane le Jehofa ka ntlha ya dilo tseo tse a di dirileng. Go na le moo, o ne a itse gore o atamalane le Jehofa ka ntlha ya bopelonomi jwa ga Jehofa jo bo sa mo tshwanelang (Bala 1 Bakorintha 15:10.) Paulo o ne a le boikokobetso. Fa a ne a kwalela Bakeresete ba kwa Korintha, ga a ka a ikgantsha ka dilo tse dintle tse a neng a di dira mo tirong ya ga Jehofa, le fa gone go ne go na le bangwe mo phuthegong eo ba ba neng ba mo tseela kwa tlase.—2 Bakor. 10:10.